
La catalanitat del maquis 

Un dels aspectes de la resistència catalana 
antifranquista menys conegut alhora que mitificat per la 
població i tergiversat per les autoritats del règim de 
Franco, ha estat sens dubte la lluita guerrillera -també 
anomenada maquis-, que va tenir una forta embranzida, 
sobretot a finals dels anys quaranta, i que acabà l'any 
1963 amb la mort i detenció dels últims guerrillers. 

El maquis català, sorgit el mateix any 1939 en 
defensa del pafs i de la seva classe treballadora, ocupa 
un lloc destacat en la nostra història contemporània. I per 
fer-nos una idea de la seva magnitud, diré solament que 
la xifra de guerrillers morts (en enfrontaments, 
assassinats o afusellaments) supera el nombre de cinc- 
cents. 

D'antuvi, cal dir que el maquis català - 
fonamentalment de caire llibertari- tant el rural com 
l'urbà, va restar profundament arrelat a la terra i 
identificat amb el seu poble vençut i humiliat, i que 



assumí les llibertats nacionals perdudes i lluità per elles 
arran de l'ocupació militar de Catalunya. 



Maquis i catalanitat 

L'enemic dels guerrillers catalans era l'estat 
espanyol franquista, que mantenia sotmesa Catalunya. 
La seva lluita era per tant una lluita antifeixista contra la 
dictadura, feta des de Catalunya i des de la condició de 
catalans. D'aquí l'assumpció natural de la lluita per les 
llibertats catalanes i la coincidència amb el catalanisme 
polític d'enfrontament directe amb l'Estat espanyol. 

Malgrat que no assumís un catalanisme polític o 
ideologitzat, a causa del tarannà ideològic propi, sí que 
en canvi va assumir plenament un catalanisme 
espontani, natural i conseqüent amb la defensa del País i 
de les seves llibertats. I és lògic que fos així perquè la 
terrible repressió que s'abatia sobre Catalunya queia 
damunt d'ells implacablement com a militants dels 
moviments obrers, com a resistents i com a catalans. 



Un altre factor important que incidia sobre la seva 
catalanitat era el paisatge. Efectivament, coneixien a la 
perfecció les muntanyes, els rius, els camins, les 
dreceres, la ubicació de les carreteres i moltes contrades 
de la geografia catalana, per les quals sovint havien de 
passar, d'amagar-se o d'actuar. 

Amb aquest contacte continu que mantenien 
quotidianament amb la terra que trepitjaven, s'hi 
establien uns vincles d'identificació que aprofundien 
enormement el seu sentit de catalanitat. Així, a través del 
contacte amb els diversos paisatges establien una 
relació amb la gent que trobaven, que els acollien, com a 
pagesos, masovers..., i amb els quals mantenien un 
contacte directe que els arrelava a la terra talment com si 
formessin un conjunt, una unitat indestriable amb la 
natura. 

La fidelitat a la llengua 

D'altra banda era ben palesa la seva fidelitat a la 
llengua. Sempre parlaven en català, fet aquest que els 



obria la confiança i la simpatia a les masies. Sobre la 
fidelitat a la llengua esmentarem els exemples dels caps 
guerrillers més coneguts, com en Marcel•lí Massana, 
Quico Sabaté i en Facerias que en la majoria dels casos 
es podria dir que practicaven una mena del que ara 
s'anomena "bilingüisme passiu" en mantenir-se, en la 
majoria dels casos, parlant sempre en català, malgrat 
que l'altre interlocutor els parlés o els contestés en 
castellà. En aquest sentit, fins i tot existeix el testimoni 
d'un enllaç d'origen argentí dels Grups d'Acció d'en 
Facerias, que es catalanitzà lingüísticament i 
nacionalment pel contacte i l'exemple d'en Facerias. 

El llegendari guerriller del Berguedà supervivent 
del maquis, Marcel•lí Massana, va fer unes declaracions 
a la premsa barcelonina, l'any 1979, en què afirmava que 
li molestava veure la ciutat comtal tan castellanitzada i 
que es negava a donar propina als taxistes que li 
parlaven en castellà. 

Igualment, la llengua catalana era utilitzada en 
diverses ocasions en accions de propaganda. Aquest és 



el cas de l'octaveta reproduïda aquí i escampada pels 
activistes dels Grups d'Acció d'en Quico Sabaté, amb un 
morter construït per ell mateix, pels carrers de Barcelona 
i d'altres ciutats catalanes, l'any 1955 en ocasió d'una 
visita de Franco a Catalunya. 

En efecte, els homes del maquis eren tots ells 
homes d'acció i especialment en Quico Sabaté -mort a 
Sant Celoni el 5 de gener de 1960-, que deia: (...) 
Considero que l'alliberament de la terra que ens va veure 
néixer ha d'aconseguir-se per mitjà de l'acció i no a 
través de discursos ni papers (...) (referint-se a l'actitud 
passiva dels dirigents a l'exili de la CNT, radicats a 
Tolosa de Llenguadoc) 

La seva intenció era que augmentés l'oposició 
activa al règim franquista, que el poble català eixamplés 
el seu horitzó alliberador i que activés les accions de 
protesta. Com ja hem dit d'alguna manera anteriorment 
aquestes guerrilles tenien fortament arrelat el sentiment 
de catalanitat. Ells formaven part del poble català i se 
sentien i actuaven com a catalans. La seva lluita, sovint 



desesperada i del tot desigual, no era una lluita 
partidista, en que només cabien els llibertaris. 

El seu objectiu era clarament abatre la dictadura 
que volia aniquilar Catalunya; era una lluita antifeixista en 
la qual cabia tothom, i en què, també estaven 
compromeses totes les forces democràtiques catalanes. 
Així en el maquis s'integrarien homes d'ideologia no 
llibertària, com per exemple Santi Amir Gruanyes, El 
Xerif, militant d'Estat Català i afusellat al Camp de la 
Bota el 14 de març de 1952 juntament amb Pere Adrover, 
El laio, Josep Pérez Pedrero, Genis Urrea Pina i Jordi 
Pons Argiles. També cal destacar Antoni Franquesa 
Funoll, El Toni, militant del POUM integrat als Grups 
d'Acció d'en Facerias i mort en un enfrontament amb la 
Guàrdia Civil el 1950 prop de Cerdanyola. 

Així mateix, el maquis comptà amb diversos 
contactes i ajuts de militants nacionalistes catalans i 
ajudà en moltes altres ocasions d'altres militants 
catalanistes, arribant fins i tot a organitzar, a algunes 
comarques, la Unió de Rabassaires i nuclis d'Esquerra 



Republicana de Catalunya. 

La lliçó del maquis 

Per als guerrillers catalans que van combatre al 
maquis, la guerra no s'havia acabat. Per a ells als anys 
quaranta el feixisme havia guanyat una batalla, però no 
la guerra. No va acceptar sotmetre's al feixisme 
espanyol, i seguiren tossudament presentant-li batalla. 
No es consideraven uns vençut. Quan la nació catalana 
era perseguida i doblegada per la força, ells no es varen 
rendir ni doblegar mai, car eren i volien continuar sent 
homes lliures i desitjaven aferrissadament la llibertat per 
al seu poble. 

Saber resistir, saber contraatacar als moments 
més difícils, heus ací la lliçó del maquis català: retornar 
l'esperança, la il•lusió, la satisfacció a amplies capes del 
poble català, humiliat i oprimit sota la bota del nou 
dictador. La lluita del maquis és una història que ens 
pertany a totes i tots, perquè forma part de la nostra 
història nacional, una part fonamental de la seva lluita 



sense treva contra la dictadura franquista, que ennobleix 
la dignitat de Catalunya i la del seu poble treballador, als 
anys més durs i difícils de la nostra història 
contemporània. 

Ricard de Vargas-Golarons 
L'Heura, Sta. Coloma de Gramanet, n 21 maig del 1992 



La dona i el maquis català 

Podríem dir que com en el cas de les pel•lícules del 
far-west, hom pensa, també que el maquis, caracteritzat per 
accions bèl•liques i resistents, és cosa d'homes, que és una 
lluita guerrillera protagonitzada exclusivament pel sexe viril i 
dominant. 

Tanmateix, aquest tòpic masclista ens amaga, ens 
priva de valorar justament, de col•locar en el seu lloc, el paper 
que va tenir la dona en la lluita guerrillera al nostre país. Té 
tanta importància la participació de la dona en la lluita 
guerrillera que es pot afirmar clarament que el maquis no 
hauria pogut existir sense l'activisme femení. 

El rol social 

Als anys 40 i 50, l'època del maquis, la dona tenia una 
clara supeditació a l'home. I tenia una sèrie de rols fixos, com 
la cura i l'educació dels fills, tota la feina de casa, mentre el 
marit era al cafè amb els amics. Tot i treballar tots dos, 
aquesta submissió social secular era acceptada fins i tot en la 
immensa majoria de l'oposició resistents al règim franquista. 

Malgrat aquests condicionaments socials d'opressió 



que tenia la dona catalana, i que feia que passés a un segon 
rengle, passiu, quan al protagonisme polític -social, l'actuació 
de la dona en el maquis tingué una gran importància i es 
manifestà en dos vessants: la lluita directa a la guerrilla i l'ajut. 

Guerrilleres actives 

Hi hagué diverses dones que lluitaren i participaren en 
nombroses accions. A la Vall d'Aran, l'octubre de 1944 se'n 
varen distingir algunes per la seva valentia i coratge: Pilar 
Vàzquez, de la Brigada 21, en el setge de Vielha, Consuelo 
Carriedo, oficial de la Brigada 402, "Ramona", de gran 
coratge... També el 1944 fou aniquilat al Montsant un grup 
guerriller -el del "Patacó"-, i tres guerrilleres van ser fetes 
presoneres. Alhora fou detinguda una altra guerrillera a Sant 
Esteve de Bas. 

Al maquis urbà inicial de primers dels 40, Julià 
Romera, de Santa Coloma de Gramenet, participà activament 
en els Grups de Resistència de les Joventuts Llibertàries. Va 
ser detinguda i va morir a causa de les tortures sofertes. 

Teresa Pla Messeguer, coneguda com "La Pastora", 
"Durruti" o "Teresona", va ser in cap guerriller, molt actiu i 
conegut per les zones on actuà: el Maestrat, d'on procedia, les 

comarques del sud de Tarragona i la Franja de Ponent. Una 
de les accions que se li atribueix -segons diversos testimonis-, 
és l'execució d'alcaldes falangistes notoris a la plaça pública, 
davant de tots els veïns. 

Una altra dona que es destacà en el maquis urbà fou 
Joaquima Dorado, activista del Moviment Llibertari de 
Resistència, 1946-48, i col•laboradora del Grup de Quico 
Sabater. 

Xarxes d'evasió al Pirineu 

També cal fer esment de la perillosíssima tasca duta a 
terme per moltes dones en les xarxes d'evasió que 
travessaven el Pirineu, tot salvant milers de vides perseguides 
pels nazis, com Segona Montero, "Conxita", o Pilar Ponzan, 
germana de Francesc Ponzan Vidal, organitzador d'una 
important cadena d'evasió, considerat heroi nacional a França. 

La tasca d'ajut de la dona al maquis ha estat 
fonamental per a l'existència de la lluita guerrillera, car tant a 
la muntanya com a la ciutat, les dones han fet d'enllaços (amb 
altres guerrillers o companys d'organització amb qui el maquis 
no podia contactar directament per raons de seguretat), pel 
proveïment de queviures als guerrillers, assessorament, com a 

punts de suport, en cases i llocs de refugi per al maquis, 
informació, pas i trasllat d'armes, etc. 

Solidaritat antifranquista 

L'ajuda de la dona; essencial per als homes del 
maquis, va estar motivada per la seva solidaritat 
antifranquista. Hi participaren tant militants d'organitzacions 
clandestines (principalment de CNT i Joventuts Llibertàries) 
com dones anònimes no militants. Van ser moltes les dones 
detingudes per ajudar al maquis; de vegades moltes 
detencions massives anaven acompanyades de l'evacuació de 
nombroses masies, situades estratègicament pel maquis 
català, que els servien d'aixopluc. 

D'entre les nombroses dones que donaren suport al 
maquis esmentarem només unes quantes, com Manuela 
Moreno, que actuà d'enllaç i de suport al maquis, a Maella 
(Franja de Ponent), ajudant els guerrillers en tot allò que 
necessitaven. Aquesta dona arribà fins i tot a col•locar una 
bandera republicana a la torre del castell del poble el 14 d'abril 
de 1947. Lourdes Viella i les germanes Pajarol, de Gironella, 
ajudaren moltíssim, entre moltes altres, al maquis de Marcel•lí 
Massana. 

Quan al maquis urbà, Esperança Moreno féu d'enllaç 
del grup de Facerias alhora que realitzà tasques d'informació i 
de proveïment de queviures. Enriqueta Milà ajudà el grup de 
Quico Sabaté en nombroses ocasions, com Montserrat Cunill i 
Amèlia Soriano -també de Terrassa-, punts de suport i 
transport d'armes; Pilar Això, de Ripoll, Benvinguda Gimeno, 
de Moià i Valentina Crespo, Jesusa Unazue i Dolors Masvidal, 
de Barcelona, totes com a punts de suport dels grups de 
Quico Sabater. 

També cal fer esment d'algunes militants del PSUC, 
com Tomasa Cuevas, que actuà d'enllaç de la guerrilla 
comunista, transportant armes en tren i a través de la ciutat. 
També feren d'enllaç i transport d'armes Raquel Pelayo i 
Conxita Montaner, les quals, passant per excursionistes 
traslladaven armes dins de les seves motxilles els diumenges 
al matí, des d'un lloc lloc situat entre Santa Coloma i Mollet - 
on eren enterrades- fins a Barcelona. 

Així, per la submissió social i davant l'home, foren 
poques les dones guerrilleres que s'incorporaren al maquis; en 
canvi, la dona si que aportà una importantíssima ajuda en 
qualitat i en nombre al maquis. 

Un ajut imprescindible 

Cal tenir en compte que a causa de la terrible repressió 
i ocupació franquistes, la lluita guerrillera esdevenia molt difícil 
i arriscada, i era la dona la que feia allò que el guerriller no 
podia fer i que alhora li era indispensable per a continuar la 
lluita i sobreviure. Per tant, sense aquestes accions solidàries 
de la dona, a hores d'ara no es podria parlar del maquis a 
Catalunya. 

Ricard de Vargas-Golarons 
Diari de Barcelona - 7/1/1989 

